  Майя Бывальцева 2017-тӥ арын «Россиысь лулчеберет» федерал программая 64 миллион 500 сюрс манет басьтыны куриськон сётӥз Удмуртия. 16-тӥ толшоре улосвыл тӧролэн резиденцияз ортчем аппарат кенешонын со сярысь вераз элькунысь лулчеберет кылёсбуръя объектъёсты кун ласянь утёнъя агентстволэн кивалтӥсез Юрий Перевозчиков. Ваньмыз ужкагазъёс 2016-тӥ арын келямын ни вал, отчы вить куриськонъёс пыро. Со пӧлысь тужгес дуноез — Ижкарысь пыӵал тӥрлык поттон заводлэсь валтӥсь корпуссэ, «Ижмашлэсь» башнязэ утён понна тодосъя но ӵектосъя ужкагазэз дасян. «Куриськон Александро-Невский соборъя ужкагазъёсты дасянъя. Воскресенской черкез выльдон ужъёслы. Каракулино ёросын археологилы — интывыллэсь гожъёссэ пусъёнлы», — вераз иворъёсъя «Удмуртия» агентстволэн корреспондентэзлы Перевозчиков. Соосты эскеронлы йылпумъянъёс тодмо ӧвӧл на. Нялтас вераса, «Россиысь лулчеберет» программа улсын 2016-тӥ арын Удмуртия 1 миллион 415 сюрс манет басьтӥз Сарапулысь 1887-тӥ арын пуктэм тылпу кысон каланчаез утёнъя ужкагаз дасяны. Тегъёс: Лулчеберет Ижкар Удмуртия Россия  